
1.  О УЏБЕНИКУ
План и програм предмета Ликовна култура за трећи разред основне школе надовезује се на планове за први и други разред. Главним појмовима из другог разреда: простор, облик, линија, боја, додат је и четврти појам ‒ текстура. Нови термини су композиција, супротност као увод у ликовни принцип контраста, равнотежа као ликовни термин, однос целине и њених делова. Предвиђа се и обрада основних и изведених боја. 

Називи области/тема су Материјали, Споразумевање, Композиција и Простор. 

Кроз наведене четири теме у доброј мери се прожимају појмови које су ученици упознали у прва два разреда, а сада се нуди њихова разрада. Помињу се анализа односа облика, анализа светлости, опажање и представљање кретања, читање и тумачење визуелних информација, невербално изражавање, повезивање текста и слике, израда орнамената, упознавање с традицијом, рециклажа као важна тема и др. Ипак, највећи број важних појмова помиње се у области ,,Материјали”, а у упутству се сугерише велики број различитих техника. 

Имајући то на уму, а знајући да велики број деце има потешкоћа у коришћењу различитих средстава, уџбеник је конципиран као мали приручник уметничке технологије. Ученици често сликају прљавом водом, четке су им рашчупане, на папирима праве барице, боје које мешању претварају се у блато, скулптуре се распадају, гумице брљају и цепају папире и слично. Ове и сличне тешкоће могу да их фрустрирају и деморалишу. Овако осмишљен уџбеник требало би да помогне ученицима да их практично савладају. Правилно коришћење прибора и основна знања о материјалима могу не само да им олакшају рад и забаве их већ и да им пруже и подстрек, па и идеју. 
Наравно, у складу с Планом и програмом, кроз обраду ликовних техника обрађују се и други појмови наведени у Плану и програму.  

Језик којим је писан уџбеник директан је, кратак и јасан, па ученици могу и сами да га проучавају. Тамо где је неопходна помоћ старијег лица, то је посебно наглашено. 

Градиво у уџбенику подељено је у шест области, a задаци који служе као пратећи материјал издељени су у девет група. У свакој од области, односно групи задатака обрађују се појмови из свих тема предвиђених Планом и програмом. 
	Област / тема
	Назив области у уџбенику
	Назив групе задатака
	Предмет обраде

	Материјали

Споразумевање

Композиција

Простор


	Подлоге за рад
	
	Подлоге за рад, протеже се кроз све групе задатака

	
	Цртање
	Цртање
	Цртачки  алат и технике



	
	
	Још цртања
	

	
	Сликање
	Сликање
	Сликарски алат и технике

	
	
	Још сликања
	

	
	
	Текстура
	Коришћење и стварање текстура, печати, графика

	
	Вајање
	Вајање
	Вајарски алат и материјали

	
	Поруке
	Поруке
	Визуелно споразумевање

	
	Трикови
	Трикови
	Оптичке илузије;  унапређење елемената који се процењују као важни за напредовање и оцењивање; визуелно споразумевање 

	
	
	Простор
	Обилазак музеја, галерија, споменика у окружењу и поставка изложбе


Наравно, акценат теме ,,Споразумевање” је у области ,,Поруке”, али се њени елементи могу пронаћи и у свим осталим областима, као што се и највећи део теме ,,Простор” налази у истоименој области, али је такође, у већој или мањој мери, обрађена и у готово свим задацима.  

Уџбеника  се може читати редом од почетка до краја јер се градиво надовезује једно на друго. Али,  може се проучавати и на прескок пошто готово сваки сегмент сваке лекције може бити схваћен и примењен у пракси без обзира на то да ли се обрадило претходно градиво. 

Свака лекција почиње фотографијом, примером из свакодневног живота, и питањем везаним за њу, као и тему лекције. Потом се у кратким текстовима обрађују технике и остали појмови из Плана и програма и дају недвосмислени примери. 
Већина примера у уџбенику су фотографије које илуструју одређени алат, технику, средство, а након техничких објашњења наведено се поткрепљује репрезентативним примером из историје уметности. 
Примери из историје уметности бирани су тако да буду допадљиви узрасту и да мотивом и начином извођења буду блиски дечјим радовима. Они нису ту да би их ученици копирали, већ да би се њима илустровао појам о коме се говори. Прати их и уоквирени текст који се односи на појмове везане за композицију, поруку дела, ликовну анализу дела, занимљивости и друго. 
Надамо се да је све то допринело да обрађена материја буде потпуно јасна и, истовремено, интересантна, те да ће је мали читаоци прихватити пре као врсту упутства за употребу него као уџбеник. 
2. О ЗАДАЦИМА И ПРИПРЕМАМА 

У кутији с пратећим материјалима између осталог су и картице са задацима. Њих има 36, и помоћу њих су обрађени готово сви предвиђени садржаји. Ипак, због могућности да настава ликовне културе у школи није организована у виду двочаса, у припремама су обрађена 72 одвојена часа. Већина њих може се схватити као парови часова на којима се обрађује одређена техника, тема или ликовни проблем, а на који се односи једна картица. Неки парови су организовани тако да ученици на другом часу настављају рад започет на првом, али у великом броју су предвиђена два потпуно различита рада, најчешће слична по техници која се користи. 

Наставне јединице у припремама не прате редом странице у уџбенику. Њихов редослед је резултат компромиса између садржаја уџбеника, теме задатка на картици, прибора предвиђеног за коришћење, па чак и годишњих доба, празника и претпостављених временских услова. Упркос томе, оне у највећој мери редом прате лекције у уџбенику и логично се надовезују једна на другу. 

Водећи рачуна о томе да је настава усмерена ка остваривању исхода, готово у свакој припреми тежи се исходима под бројевима 1, 2, 4, 9, 10 и 12. Остали исходи се појављују у наставним јединицама где природно и припадају. На пример, исходи  3 и 6 појављују се у оним припремама у којима је предвиђено да се користе материјали за рециклажу, а исход 8 у онима где се изучава визуелна и невербална комуникација.
То, наравно, не значи да се они, у вашој интерпретацији, не могу појавити и на реализацији других часова, па и на часовима других предмета. О установама културе може се говорити или се могу посећивати и у оквиру српског језика, музичке културе, природе и друштва и математике. Рециклажа се може такође обрађивати у оквиру задатака било ког предмета, као што се може играти и пантомима. Исходи различитих предмета требало би да буду основа за планирање међупредметног повезивања.
Уџбеник, кутија с пратећим материјалом и припреме за часове чине комплет који поступно води ученика од задатка до задатка. Водило се рачуна о фазама рада, као и о томе да задаци циљају више исхода и међупредметних компетенција.   

ИЗУЗЕЦИ

Неки од задатака предвиђени картицама објективно се могу завршити на једном часу, па је тако предвиђено и у припремама. Због тога је додато неколико часова који нису предвиђени задацима на картицама, али су повезани с њима, додатно објашњавају материју у области и покривају један део уџбеника. То су јединице: 21 Алат за сликање, 22 Боје и осећања, 45 Алат за вајање, 49 Конструкција. 

У припремама часова под називом ,,Посета музеју или галерији” и ,,Споменик” предвиђено је да ученици посете музеј, галерију, споменик и да на лицу места ураде и цртеж. Уколико настава ликовног није распоредом предвиђена као двочас, ове часове требало би посебно организовати. 

Наставна јединица 31 Акрил није предвиђена задацима јер није реално очекивати да родитељи свих ученика поред акварел боја и темпера набављају још гваш и акрилне боје. Текст из уџбеника може се прочитати ученицима како би упознали акрилне боје, практичан рад прескочити, а уместо тога продужити наставну јединицу 32 Гваш на два часа. Уместо куповних гваш боја може се користити комплет акварел боја уз додатак беле темпере.  
НАПОМЕНА

Предложени редослед часова, као и саме активности у току сваког појединог часа,  учитељ може по својој процени да измени на било који начин. Промене могу учинити наставу квалитетнијом, поготово ако је распоредом планиран двочас. У том случају, логично је променити предвиђено време и избацити, додати или изменити неке активности. Осим тога, како пише у Плану и програму Министарства просвете, што можете у целости прочитати у једном од поглавља овог практикума: ,,Наставник има слободу да осмисли називе, број и редослед наставних тема и наставних јединица, а у складу са дидактичким принципима и условима у школи. Настава се не планира према структури уџбеника, јер ученици не уче лекције по реду, већ истражују уџбеник како би развијали међупредметне компетенције – у зависности од задатка/теме траже одговарајуће визуелне и/или текстуалне податке и информације, повезују их, пореде, стављају у нови контекст, користе их као подстицај за стварање...”   
Такође, у Плану и програму поред задатака у предложеним припремама има и предлога за низ задатака који могу бити занимљиви, а који нису овде увршћени због тога што су њихови претпостављени исходи већ погођени осмишљеним, међусобно повезаним часовима.      
3. ТАБЕЛАРНИ ПРЕГЛЕД СВИХ НАСТАВНИХ ЈЕДИНИЦА 
	Час. Бр
	Наставна јединица
	Час. бр
	Наставна јединица
	Час. бр
	Наставна јединица

	
	 
	
	 
	
	

	1
	Цртачке вежбе
	25
	Акварел – експерименталне технике 
	49
	Конструкција

	2
	Цртачке вежбе
	26
	Акварел – експерименталне технике 
	50
	Разбацана лица

	3
	Шкрабање (гумица) 
	27
	Акварел
	51
	Зграда од папира

	4
	Шкрабање (мека оловка) 
	28
	Акварел
	52
	Зграда од папира

	5
	Туш технике
	29
	Нова година
	53
	Споменик

	6
	Бубе ( туш технике)
	30
	Нова година
	54
	Споменик

	7
	Посета музеју или галерији
	31
	Акрил
	55
	Позивница

	8
	Посета музеју или галерији
	32
	Гваш
	56
	Позивница

	9
	Изгреби цртеж
	33
	Новине
	57
	Пано

	10
	Изгреби цртеж
	34
	Новине
	58
	Пано

	11
	Лавиринт
	35
	Графика
	59
	Пантомима

	12
	Лавиринт
	36
	Графика
	60
	Пантомима

	13
	Кругови
	37
	Текстуре
	61
	Реклама

	14
	Кругови
	38
	Текстуре
	62
	Реклама

	15
	Шаре
	39
	Сликање песком
	63
	Испупчено

	16
	Шаре (ћилим)
	40
	Сликање песком
	64
	Испупчено

	17
	Воз
	41
	Печати
	65
	Линије које се врте

	18
	Воз
	42
	Печати
	66
	Линије које се врте

	19
	Балончићи
	43
	Фротаж
	67
	Чаробни фото-апарат

	20
	Балончићи
	44
	Фротаж
	68
	Чаробни фото-апарат

	21
	Сликарски алат
	45
	Алат за вајање
	69
	Илузија на асфалту

	22
	Сликање (боје и осећања)
	46
	Јахач (скулптура) 
	70
	Илузија на асфалту

	23
	Нијансе боја
	47
	Скулптура од жице
	71
	Галерија у школи

	24
	Основне и изведене боје
	48
	Скулптура од жице
	72
	Галерија у школи


4. О СЛАГАЛИЦАМА, КАРТИЦАМА, ЗАДАЦИМА И ПРАТЕЋИМ МАТЕРИЈАЛИМА 
Да бисмо наставу учинили интересантнијом, осмислили смо слагалице –репродукције. Задаци се налазе на картицама чије су позадине самолепиве и на којима се налази једна четвртина репродукције. Ученици после сваког задатка узимају с картице део слагалице лепе га на предвиђено место на подлози (обележено именом задатка). Након завршена четири задатка добијају сложену слагалицу ‒ репродукцију уметничког дела. 
Слагалице прате девет група задатака. 
1. Цртање ‒  ,,Животињско позориште”, Паул Кле
2. Још цртања ‒  ,,Ритам – радост живљења”, Роберт Делоне
3. Сликање ‒  ,,Мајмуни који једу поморанџе”, Анри Русо
4. Још сликања ‒  ,,Два пирата”, Леон Розенберг 
5. Текстуре ‒  ,,Портрет”, Макс Ернст
6. Вајање ‒  ,,Робот”, Владимир Вељашевић 
7. Поруке ‒  ,,Шта још рећи када се све зна”, Јелена Трпковић
8. Илузије ‒  ,,Илузија”, Милија Белић
9. Простор ‒  ,,План лета”, Каре Гровен
Задаци под редним бројевима 7, 13, 14, 25, 27, и 29 подразумевају коришћење штампаног материјала на папирима обележеним именима тих задатака који се налазе у кутији. 

Поред слагалица ‒ репродукција, и посебних папира са штампаним материјалом, пратећи материјали су још блок с папирима за сликање, акварел-папири, глатки папири за цртање тушем, папир у ролни, самолепива слова, папир за штампач, флис-папир, картон, папири у боји, мека жица, спајалице и пластични ножић, тањири од стиропора, чачкалице, папири на којима се изводе поједини задаци, упутства и друго.
Свака компонента из кутије с материјалом предвиђена је у дневним припремама. 
Прибор за рад (боје, четке, палете, оловке, глину...) доносе ученици по потреби за сваки задатак, односно позајмљују из дидактичке кутије ако је има учитељ. 
5. ТАБЕЛАРНИ ПРЕГЛЕД СЛАГАЛИЦА, ЗАДАТАКА И ОБРАЂЕНЕ ТЕХНИКЕ, БРОЈЕВА СТРАНИЦА ЛЕКЦИЈЕ У УЏБЕНИКУ, БРОЈА КАРТИЦЕ И БРОЈА ЧАСА
	Цртање
	Кар тица бр.
	Назив задатка
(додатни папир из кутије)
	Час бр.
	Техника
	Стр.

	Слагалица ‒  репродукција
 

„Животињско позориште”, Паул Кле
	1
	Цртачке вежбе 

(цртачке вежбе)
	1, 2
	обична оловка, техничка оловка, хемијска оловка, дрвене бојице
	15

	
	2
	Изгреби цртеж 
	9, 10
	гратаж: пастели, туш
	13

	
	3
	Бубе 
	5, 6
	туш технике
	18, 19

	
	4
	Шкрабање 
	3, 4
	сликарски угљен, гумица, мека оловка
	14, 16, 17


	Још цртања

	Зад. бр.
	Назив задатка
	Час бр.
	Техника
	Стр.

	Слагалица ‒  репродукција
 

,,Ритам – радост живљења”, Роберт Делоне
	5
	Лавиринт 
	11, 12
	лењир, оловке у боји
	20

	
	6
	Кругови  
	13, 14
	лењир, шестар, оловке у боји
	20

	
	7
	Шара 
(шара)
	15, 16
	лењир, шестар, милиметарски папир, цртачки прибор, орнамент
	21

	
	8
	Воз   
	17, 18
	цртачки прибор по жељи
	21


	Сликање
	Зад. бр.
	Назив задатка
	Час бр.
	Техника
	Стр.

	Слагалица ‒  репродукција
 

,,Мајмуни једу поморанџе”, Анри Русо
	 
	Алат за сликање
	21
	темпере, посуда за воду, крпица, палета, четке, коришћење четки, коришћење сунђера
	 27,38, 39, 42, 43, 44, 45

	
	
	Боје и осећања
	22
	печат, ваљак, шпахтла, прсти
	24, 25, 46, 47

	
	9
	Акварел  
	25, 26
	коришћење воде, разливање, слана вода, пиринач, со, прављење маске
	30, 32, 33, 34

	
	10
	Акварел 
	27, 28
	слојевито сликање
	31

	
	11
	Основне и изведене боје
	24
	темпере, мешање боја
	29

	
	12
	Нијансе 
	23
	темпере, мешање боја
	26, 27, 28

	Још сликања
	Зад. бр.
	Назив задатка
	Час бр.
	Техника
	Стр.

	Слагалица ‒  репродукција
 

,,Два пирата”, Леон Розенберг
	 
	Акрил
	31
	акрилне боје, сликање на камену
	7, 8, 40, 41

	
	13
	Гваш
(костим) 


	32
	гваш боје
	37, 37

	
	14
	Новине

(новине)
	33, 34
	комбиноване сликарске и цртачке технике по избору + колаж
	72

	
	15
	Балончићи 
	19, 20
	сликање сапуницом за балоне с додатком боје за колаче; прављење акварел боја од старих фломастера 
	35

	
	16
	Графика
	35, 36
	штампање графичког отиска с матрице од стиропора
	54, 55, 56

	Текстуре
	Зад. бр.
	Назив задатка
	Час бр.
	Техника
	Стр.

	Слагалица ‒  репродукција
 

,,Портрет”, Макс Ернст
	17
	Текстуре
	37, 38
	колажирање пљоснатих материјала различитих текстура
	48, 49, 50

	
	18
	Сликање песком 
	39, 40
	додавање песка у боју ради добијања текстуре
	50

	
	19
	Фротаж
	43, 44
	фротаж
	51

	
	20
	Печати
	41, 42
	коришћење различитих предмета као печата
	52, 53



	Вајање
	Зад. бр.
	Назив задатка
	Час бр.
	Техника
	Стр.

	Слагалица ‒  репродукција
 

,,Робот”, Владимир Вељашевић
	 
	Алат за вајање 
	45
	мешање глине, алат за обраду глине
	 60, 62, 63

	
	
	Конструкција 
	49
	материјал за обликовање направљен од брашна; повезивање делова скултуре дрвеним штапићима
	61

	
	21
	Разбацана лица 
	50
	материјал за обликовање направљен од брашна; повезивање делова скулптуре дрвеним штапићима
	61

	
	22
	Јахач (глина)
	46
	скулптура од глине, текстура у скулптури
	64, 65

	
	23
	Скулптура од жице 
	47, 48
	глина, жица, арматура за скулптуру, равнотежа у скулптури
	64, 66

	
	24
	Зграда од папира 
	51, 52
	архитекта, макета од папира
	67


	Поруке
	Зад. бр.
	Назив задатка
	Час бр.
	Техника
	Стр.

	Слагалица ‒  репродукција
 

,,Шта још рећи када се све зна”, Јелена Трпковић
	25
	Позивница

(позивнице)
	55,56
	фломастери
	22,74,75

	
	26
	Пано 
	57,58
	материјал за цртање, сликање и колажирање по избору
	76

	
	27
	Пантомима

(пантомима)
	59,60
	пантомима
	78, 79, 80, 81, 82

	
	28
	Реклама 
	61,62
	таблет, телефон...
	77


	Илузије 
	Зад. бр.
	Назив задатка
	Час бр.
	Техника
	Стр.

	Слагалица ‒  репродукција
 

,,Илузија”, Милија Белић
	29
	Испупчено 

(испупчено)
	63,64
	оловке, фломастери, оптичке варке
	84, 85, 88


	
	30
	Линије које се врте 
	65,66
	оловке, фломастери, оптичке варке
	86

	
	31
	Чаробни
 фото-апарат 
	67,68
	Фото-апарат, телефон, таблет, оптичке варке
	87

	
	32
	Илузија на асфалту 
	69,70
	креде у боји, оптичке варке
	10, 89


	Простор
	Зад. бр.
	Назив задатка
	Час бр.
	Техника
	Стр.

	Слагалица ‒  репродукција
 

,,План лета”, Каре Гровен
	33
	Посета музеју или галерији 
	7,8
	материјал за цртање по избору 
	

	
	34
	Нова година 
	29,30
	прављење украса од рециклираних материјала
	68, 69, 70, 71

	
	35
	Споменик 
	53,54
	материјал за цртање по избору 
	

	
	36
	Галерија у школи 
	71,72
	поставка изложбе
	


6. О ДИГИТАЛНОМ УЏБЕНИКУ

Е-учионица

Дигитални уџбеник на једном месту пружа учитељу додатни материјал за извођење квалитетног часа. Садржаји дигиталног уџбеника у потпуности су прилагођени модерној, динамичној и креативној настави. Атрактивни мултимедијални и интерактивни садржаји усклађени су с Планом наставе и учења и на иновативан начин прате сваку лекцију у дигиталном уџбенику. Кретање кроз дигиталне садржаје прилагођено је узрасту, знању и вештинама ученика, чиме се подстиче њихов активан приступ процесу учења.
Упутство за приступ Дигиталном уџбенику
Упутство за приступ дигиталном уџбенику пронаћи ћете на унутрашњој корици штампаног издања. 

Поступак за активацију је следећи:

1.3.4. Изглед иконица дигиталног уџбеника

  Ова иконица отвара аудио

  Ова иконица отвара задатке

 Спољни садржаји (линкови)

  Ова иконица отвара галерије фотографија

   Ова иконица отвара додатне садржаје: симулације и     занимљивости

  Ова иконица отвара видео садржаје и анимације

   Ово је иконица за увећање садржаја

  Почни испочетка – поново решавање истог задатка

  Погледај решења

  Провери одговоре

  Погледај колико си успешно решио/решила задатке

7.  О НАСТАВИ ЛИКОВНЕ КУЛТУРЕ
Циљеви, исходи, задаци, компетенције, евалуације, корелације, програми, теме, области, појмови, стандарди, стратегије, методе, типови, облици... чине компликовану мрежу појмова у образовању. Они су увезани, неопходни и свако запослен у просвети требало би да проучи њихове везе и могућности које дају на професионалан начин, и да се у томе усавршава.

Али некада изгледа као да се у сложености и испреплетаности тих појмова и у нашем труду да њиховим, увек новим, структурирањем савладамо неку програмску тему или задатак, некада изгубе најбитнији елементи, циљеви и исходи. Они су, по правилу, једноставне формулације основних вештина, сналажења у оквиру области и требало би да буду водиља за све што практикујемо у раду с децом. Исходе предмета Ликовна култура за трећи разред можете прочитати у поглављу ,,Циљеви и исходи”. 
Оно што се подразумева, а нигде се експлицитно не наводи као важан услов за остваривање циљева и исхода јесте заинтересованост за област која се истражује. Треба имати на уму да су љубав према предмету, уживање на часовима, како у раду, тако и у интеракцији са учитељима и другом децом, задовољство оствареним, основни услови за развијање интересовања за област предмета и мотивације која ће, у каснијим периодима живота, сазревањем, довести до жеље да се у некој области напредује на „школски” начин и да се савладају њени елементи који изискују боље разумевање и дужи период учења и тренинга. Тај период може наступити у старијим разредима основне школе, у средњој школи, а можда и касније. Кад год настане, од велике важности ће бити позитивна успомена на давне тренутке задовољства на вашим часовима.

8. СЛОБОДА У ЛИКОВНОЈ КУЛТУРИ
Ширење свести о прелажењу граница, могућност да се уради нешто непредвиђено, неочекивано, нешто што излази из задатих шаблона, па и обавеза, важан је услов за развијање креативности и дивергентног мишљења пожељног не само за области уметности већ и науке, као и било које друге људске активности. 

У школи је мало простора за слободу. Јасно је да се математичке операције, граматичка правила, географски појмови и други садржаји тешко или никако не могу интерпретирати другачије него онако како су дефинисани. Ни настава физичког васпитања не подразумева велику слободу (јер је правилно извођење вежби и придржавање правила у одређеној игри – спорту од највећег значаја). Аутор овог текста не би могао чак ни у области музичке културе (нека ми опросте колеге музичари ако грешим) да пронађе успешан и користан начин за често испољавање потпуне слободе у изражавању (фри џез или треш панк) у нижим разредима основне школе. Ако је тако, онда нам за слободу која нам недостаје остаје само ликовна култура. 

 У области ликовне културе потпуна слобода не може наудити никоме, а може довести до постављања питања, проналажења оригиналних одговора, спонтаног промишљања о појавама и предметима, њиховим особинама, именима, значењима и супротностима, као и  међусобним и могућим новим везама. Ако се негде начин схватања и интерпретације мора ограничити, то је у оквирима безбедног руковања материјалом, дисциплине и концентрације. 

Слобода у интерпретацији

Наш најважнији задатак у области ликовне културе није развијање дечје способности да нешто прикажу реалистично или богато детаљима који га красе у стварности. Да, на пример, у току првог циклуса научимо дете да црта мачку без анатомских грешака које би учиниле да она пре личи на мравоједа. Наш задатак је да дете наведемо да експериментише техникама, покретима, маштом, да импровизује, посматра, пореди, да истрајава и комбинује. 

Корекцију у смислу бољег подражавања стварности треба тражити само ако се увиди да она не би битно нарушила изглед рада и ако има неку васпитну или образовну вредност (паук има осам ногу, мува шест, изругивање на рачун нечије личности...). Ако дете наслика зелено лице своје мајке, то не мора значити да му је мајка жртва насиља, нити да је ванземаљац, нити да оно не зна које је боје људска кожа. Оно је, из неког свесног, несвесног, рационалног или ирационалног разлога изабрало баш ту боју и баш у том тренутку. Реаговало је онако како често реагују и професионални уметници: 

· можда му је зелена била најближа; 

· или му је четкица већ била зелена; 
· или му је та боја привукла пажњу међу свим осталим, 
· можда је светло у неком тренутку падало на мајчино лице тако да је сенка заиста изгледала зелено;
· или му је било потпуно свеједно коју боју користи јер је нешто друго важније; 
· или је некад видело радове Матиса или Пикаса; 
· или се неко њему близак бави иконописом у коме се користи зелено подсликани инкарнат лица; 
· или је установило да баш та боја чини неку врсту склада са остатком рада. 

	„Требало ми је четири године да научим да сликам као Рафаел, и још цео живот да научим да сликам као дете.” 

Пабло Пикасо




Слобода у схватању задатка
Могуће је да ученик наизглед недовољно или уопште не обрати пажњу на задатак. Да је, на пример, задатак радити с једном бојом, а да он ради с више боја. Или да ради на задате мотиве, а да не користи боју.

 У таквим случајевима би требало пажљиво истражити разлоге због којих је дете тако поступило. Да ли то значи да одбија задатак, и, ако је тако, установити зашто то чини.  Или се дете у току рада само „заиграло” и заборавило шта му је задатак. У том случају је потребно изнова га мотивисати и подсетити на главне појмове обрађиване на часу. 

Могуће је, опет, и да идеје у току рада превазиђу задатак. Можда су боје додате на такав начин да визуелно појачавају ону од које се кренуло. Или су јој сличне, па их дете схвата као различите видове исте боје. Или је у другом случају мотив намерно избачен или скривен да би био само наговештен, или је приказан асоцијацијама. Оваква решења, у овом узрасту, тешко могу настати промишљањем. Пре су резултат спонтаности али и интуиције, па их треба схватити и подржавати као креативан приступ. 

Слобода покрета
Ученици нижих разреда имају доста активности у којима се од њих тражи да пажљиво прате положаје линија и облика, да спајају одређене тачке једне с другима, да не прелазе контуре облика при бојењу и слично. Таква врста задатака је корисна за развијање пажње и фине моторике, али деца често свом снагом стежу оловку којом раде, рамена им се подигну, леђа искриве, глава истури напред и надоле, уста стисну. Укратко, цело тело им се искриви у напору, а лица им поприме грчевите изразе. Чак им и дисање постане плитко или се чак потпуно заустави у труду да буду прецизни у задатку. 

Цртање, сликање, вајање, склапање, колажирање и друге ликовне технике изводе се рукама, телом, па се могу схватити и као физичке активности сличне пливању, вожњи бицикла или плесу. И као што се не може играти фудбал, нити свирати клавир са стиснутим мишићима и плитким дисањем, тако се не може ни цртати.

При извлачењу линија, размазивању боја, гребању неке површине радије треба инсистирати на покрету и физичком задовољству, него на прецизности и реалистичности приказа. Потпуна концентрација на прецизност може користити у завршавању радова, додатном извлачењу контура, поправљању неког дела слике, исецању облика маказама или слично. Али током најдужег дела рада она може пре представљати сметњу него корист. 

9. КАКО ОЦЕНИТИ ДЕЧЈИ РАД?

Деца виде своје радове другачије од одраслих, битнији су им другачији квалитети. Често не сагледавају целину, поготово у току рада. Пажњу им привлаче детаљи, некад нама потпуно небитни. Уместо нама очигледног, деца некада виде асоцијације какве психијатри добијају од пацијената којима дају Роршахове тестове, често помешаног порекла, значења, функција... а које су недоступне очима и искуствима одраслих. Сензибилнија су од нас, па тако и најмања промена нијансе боје њима може представљати разлику која значи супротност, а која је нама само – нијанса. У другом случају исто дете исту нијансу која нама изгледа важно потпуно ће игнорисати. Оно најважније на дечјем раду не мора бити истакнуто ни величином, ни снагом линије, ни бојом, ни светлошћу, ни на који начин који бисмо ми могли уочити. Некада то нешто не можемо видети чак ни када нам га дете покаже прстом. Поред тога, у тим радовима често се крију поруке изашле из дечје подсвести које ми можемо али и не морамо да приметимо, а поготово да растумачимо на прави начин. Иако их дете не види и не зна да су ту, и оне су део његових осећања и размишљања. 

И тако, може се догодити да је дете, по свом осећају и мишљењу, а у овој области потпуно оправданом, у потпуности одговорило на задатак иако ми то ни на који начин не можемо уочити. А у том случају уопште није важно што смо, вероватно,  ми у праву и што свој став можемо елоквентно заступати.  

Осећање правде или неправде, успеха или неуспеха повезано с појмовима обрађиваним на часу трајаће дуго, можда и заувек. Самим тим, интересовање за истраживање тих појмова у годинама које следе зависиће од наше реакције када на часу ликовне културе гледамо у шкработине које личе на распарчане бубашвабе, а по речима аутора представљају романтичну бајку о принцези и принцу. 

Треба оцењивати труд, залагање, сарадњу, креативност, лични напредак, решење које води ка остварености исхода, одговор на ликовни проблем, и на крају, али не најмање важно, задовољство аутора. Ако је дете искрено задовољно својим радом, злочин би био ломити му крила слабом оценом. Ту би већи проблем био препознати искреност него квалитет рада. 

Оно што је уобичајено и очекивано за једно, може бити велики корак напред за друго дете. И зато не можемо имати исти аршин при анализи и оцењивању. Морамо наградити напредак, а „погурати” оног који стагнира. 

Ако видимо да је дете задовољно, а ми имамо неку замерку коју сматрамо важном или чак кључном, не морамо одмах одбити рад или га оценити лошом оценом. Можемо сугерисати шта би се још могло урадити и да би на неки од предложених начина тај рад могао постати још бољи или би више одговарао задатом проблему. 

Некад не морамо обавезати дете да измене одмах и унесе, већ да уради још један нови рад, школски или домаћи, с малим променама, који би се онда могао упоредити с првим радом. Тако би дете практично ишло на „поправни”, а да тога не би било ни свесно, већ би, ако је сугестија изведена пријатно и мотивишуће, могло бити и срећно због тога: „Ово је одлично. Хајде, уради још један такав, само уместо плаве овде стави жуту, па да имамо два таква рада.” Када дете коригује рад  на тај начин, и када је у позицији да сагледа своја два рада с два различита решења, у већини случајева ће се сложити с нашим мишљењем. 

10. РАД С ДЕЦОМ С ПОСЕБНИМ ПОТРЕБАМА И НАДАРЕНОМ ДЕЦОМ

Има деце с различитим потешкоћама у развоју и учењу. Има и оне која су на неки начин напреднија од остале деце. И једнима и другима треба прилагодити исходе, приступ, градиво и задатке. Како се ради о широкој лепези најразличитијих могућих индивидуа, и целој једној области педагогије, овде не можемо и нећемо давати конкретна упутства за рад. Таква упутства се налазе у приручницима до којих воде линкови на крају овог текста. 
За ту врсту рада потребна је способност препознавања проблема, његово разумевање, анализа и стрпљив приступ. Од изузетне важности не само за то дете већ за сву децу у одељењу јесте изградња атмосфере подршке и разумевања. Посебно у раду с децом која имају потешкоће сарадња с родитељима може бити проблематична. Родитељи често нису у стању да прихвате проблем свог детета, или га скривају и негирају у жељи да заштите своје дете од околине и од нас. У таквим случајевима, током комуникације с родитељима неопходно је да будемо врло тактични. Не смемо први користити медицинске изразе чак ни када за њих имамо потврду. Не смемо користити грубе речи. Морамо имати у виду да је проблем који је нама практично проблем на послу, њима највећи проблем у животу. Често нам се може учинити да су незаинтересовани, неодговорни, несвесни проблема или слично. Али, у већини ситуација ти људи се само труде да сачувају своје дете и себе, а у нама виде претњу. Ми смо у њиховим очима веза која спаја њихово дете с будућношћу. И, ма какав проблем био посреди, не смемо им ни на који начин уништити наду у будућност. 
И у раду с надареном децом могуће је направити штету. Ако такву децу запоставимо, дајући им исте задатке као и осталима, и само се дивећи ономе што ураде, они ће развити неколико сложенијих шаблона, па ће, иако ће им радови увек изгледати одлично, у ствари стагнирати, све док им не постане толико досадно да ће интересовања потпуно нестати. Да би дете напредовало, ма како паметно или талентовано било, не сме се дозволити да изгуби радозналост. Потребни су му увек нови, интересантни задаци.

11. ТЕХНИЧКА И БЕЗБЕДНОСНА УПУТСТВА

У току рада с децом у овом узрасту веома је важно водити рачуна о безбедности. Деца често желе да окусе или помиришу боју или да пробају воду у којој су прала четке. Ове нагоне не би требало одмах осудити сувише строго јер и одрасли људи воле своје визуелне сензације да употпуне додиром или оралним уношењем. Да није тако, не би било ни оних сјајних реклама за храну у часописима и ресторанима.

Деци треба објаснити да се боје, глина, пластелин, фломастери и други материјали не једу и не пију и да могу бити отровни. Треба их стално посматрати и спречавати покушаје несвесног трљања очију, чачкања носа или уста, чему су још увек склони. 
12. ЦИЉЕВИ И ИСХОДИ

Циљ учења предмета Ликовна култура, по упутству за спровођење Плана и програма Министарства просвете, јесте да се ученик, развијајући стваралачко мишљење и естетичке критеријуме кроз практичан рад, оспособљава за комуникацију и да изграђује позитиван однос према култури и уметничком наслеђу свог и других народа.

Циљ сваког часа одређује учитељ, у складу с наставном облашћу, наставном јединицом, жељеним исходима, стањем у разреду и другим околностима. 
Исходи учења су јасно исказане тврдње о томе шта се од детета очекује да зна, разуме и/или да је способно да покаже након завршетка процеса учења.

Исходи су усмерени на децу и њихове активности и зато се увек исказују активним глаголима који изражавају дечју активност. 
План и програм усмерен је у потпуности на њихово остварење, и све активности би требало да им теже. С обзиром на једноставност њихових формулација, могућа су широка тумачења, што омогућује сваком детету да их испуни у складу са способностима.  

Исхода за област ликовне културе у другом разреду има дванаест, и то: 

1. поштује инструкције за припремање, коришћење, одржавање и одлагање материјала и прибора;

2. повеже уметничко занимање и уметнички занат са одговарајућим продуктом;

3. преобликује, самостално или у сарадњи са другима, амбалажу и предмете за рециклажу мењајући им употребну функцију;

4. изрази своје доживљаје, емоције, имагинацију и запажања одабраним материјалом, прибором и техникама;

5. користи одабране податке и информације као подстицај за стваралачки рад;

6. протумачи једноставне визуелне информације и поруке из свакодневног живота;

7. укаже на сличности и разлике које опажа у уметничким делима и традицији различитих народа;
8. изрази одабране садржаје изразом лица, положајем тела, покретима или кретањем;

9. распореди облике, боје, линије и/или текстуре креирајући оригиналне композиције;

10. разговара са вршњацима о доживљају простора, дизајна, уметничких и ученичких радова, уважавајући различитости;

11. учествује у обликовању и уређењу простора у школи, код куће или у окружењу;

12. разматра, у групи, шта и како је учио/учила и где та знања може применити.
У току рада на дневним припремама вођено је рачуна да се у оквиру сваке наставне јединице тежи ка више исхода. Они су наведени на првој страни сваке припреме на предвиђеном месту у табели. 
13. ТИПОВИ ЧАСА

1. Обрада

2. Утврђивање

3. Комбиновани

14. ОБЛИЦИ РАДА

1. Фронтални облик рада

То је облик наставног рада у коме наставник истовремено поучава све ученике. Он припрема ученике за наставу, обрађује нове наставне садржаје, увежбава ученике, понавља и систематизује градиво уз усмено проверавање и оцењивање. Фронтални облик рада не би требало да буде једини облик организације наставе јер има доста недостатака. Овај облик рада је економичан, али би га требало комбиновати с другим облицима. Боље је да наставник објашњава градиво, излаже и демонстрира, а истовремено разговара са ученицима и подсиче их на сарадњу. Иако ради с целим одељењем, наставник мора водити рачуна о индивидуалним разликама ученика. Слабије ученике наставник треба да подстиче тако да и они остваре активан однос у наставном процесу. 
2. Групни рад

Ученици једног одељења поделе се на више група, од по два и више ученика, које на часу раде исте или различите задатке под руководством наставника. Бројност групе зависи од старости ученика, средстава за рад, броја ученика у одељењу и самог задатка. Наставник планира и припрема рад група; даје задужења сваком члану групе понаособ. Ученици добијају могућност за сопствене активности и иницијативу кроз реализацију задатака групе. Групе раде самостално, а представник групе подноси резултате рада целом одељењу. Следи обједињавање резултата рада група под руководством наставника. Овакав облик активира ученике у наставном процесу и оспособљава их за самостално стицање знања, умења и навика, подстиче и развија међусобну сарадњу ученика. 

3. Индивидуални рад

У индивидуалном облику рада сваки уеник ради самостално на одређеном задатку или сви ученици раде самостално на истом задатку. Сваки ученик ради својим стилом и темпом, те се код ученика развијају самосталност и креативност. Приликом задавања задатака наставник треба да води рачуна о индивидуалним разликама ученика. 

4. Комбиновани рад

Под комбинованим радом подразумевамо коришћење више различитих облика рада током једног наставног часа. 
15. МЕТОДЕ РАДА

Постоје различите класификације наставних метода. Наведене су оне које се најчешће користе. Наставник може користити и друге наставне методе које нису овде наведене. 

· Вербалне методе

Монолошка – усмено излагање, предавање, описивање и објашњавање.

Дијалошка – слободан разговор (комуникација са ученицима), дискусија (полемика, расправа, супротстављање миишљења аргументима). 

· Решавање проблема – хеуристички приступ

Наставник поступно води ученике кроз процес откривања приликом решавања проблема.

· Рад на тексту и писани радови

Коришћење уџбеника и шире литературе, илустрација, цртежа, дијаграма, графика, шема и самостални радови ученика (школски писмени задаци, контролне вежбе, тестови, реферати).

· Демонстративне методе
Приказивање карата, шема, скица, појава, стања, активности, филмова, пројекција и друго.

· Практичан рад и радионица

Лабораторијски, експериментални, различите врсте практичних вежби и радионица. 
· Игровне активности

Стваралачке, уметничке, драмске, логичке и друге игре, као и задаци отвореног типа у језичком, логичко-математичком, телесно-кинетичком, визуелно-просторном, емоционално-социјалном и домену музичке културе.
· Истраживачки рад ученика

Увођење ученика у поступак научног истраживања на сопственом истраживачком пројекту.
· Комбинована метода
Овом методом се омогућава истовремено коришћење различитих метода.

 16. МЕЂУПРЕДМЕТНЕ КОМПЕТЕНЦИЈЕ

Програм предмета Ликовна култура усмерен је на изградњу компетенција које су ученицима неопходне за живот у савременом свету. Достизањем исхода ученик постепено развија компетенције. То су: 
· компетенција за целоживотно учење, 

· комуникација, 

· рад с подацима и информацијама, 

· дигитална компетенција, 

· решавање проблема, 

· сарадња, 

· одговорно учешће у демократском друштву, 

· одговоран однос према здрављу, 

· одговоран однос према околини, 

· естетичка компетенција, 

· предузимљивост и оријентација ка предузетништву.
17.  ПЛАН И ПРОГРАМ ЗА ЛИКОВНУ КУЛТУРУ ЗА ТРЕЋИ РАЗРЕД ПРОПИСАН ОД МИНИСТАРСТВА ПРОСВЕТЕ, НАУКЕ И ТЕХНОЛОШКОГ РАЗВОЈА
	Назив предмета
	ЛИКОВНА КУЛТУРА

	Циљ
	Циљ учења Ликовне културе је да се ученик, развијајући стваралачко мишљење и естетичке критеријуме кроз практични рад, оспособљава за комуникацију и да изграђује позитиван однос према култури и уметничком наслеђу свог и других народа.



	Разред
	Трећи

	Годишњи фонд часова
	72


	ИСХОДИ
По завршетку разреда ученик ће бити у стању да:
	ОБЛАСТ/ТЕМА
	САДРЖАЈИ

	· поштује инструкције за припремање, коришћење, одржавање и одлагање материјала и прибора;

· повеже уметничко занимање и уметнички занат са одговарајућим продуктом;

· преобликује, самостално или у сарадњи са другима, амбалажу и предмете за рециклажу мењајући им употребну функцију;

· изрази своје доживљаје, емоције, имагинацију и запажања  одабраним материјалом, прибором и техникама;

· користи одабране податке и информације као подстицај за стваралачки рад;

· протумачи једноставне визуелне информације и поруке из свакодневног живота;

· укаже на сличностии разлике које опажа у уметничким делима и традицији различитих народа;
· изрази одабране садржаје изразом лица, положајем тела, покретима или кретањем;

· распореди облике, боје, линије и/или текстуре креирајући оригиналне композиције;

· разговара са вршњацима о доживљају простора, дизајна, уметничких и ученичких радова, уважавајући различитости;

· учествује у обликовању и уређењу простора у школи, код куће или у окружењу;

· разматра, у групи, шта и како је учио/учила и где та знања може применити.
	МАТЕРИЈАЛИ
	Својства материјала. Својства материјала за ликовно обликовање  – тврдоћа, еластичност, растворљивост или постојаност (промене у току сушења, у контакту са светлошћу, у контакту са различитим супстанцама и подлогама...), материјали који могу да се користе као алатке (пера, крзно, длака, лишће, дрвца...).  Изглед материјала – основне и изведене боје, природне и створене текстуре.

Технике. Однос материјала, ликовне технике и идеје. Производи уметничких заната (накит, уметничке лутке, шешири, таписерије, ћилими, осликани текстил, собне светиљке и сенила, грнчарија, дуборез, гравуре...). Значај рециклирања, уметничка рециклажа.


	· 
	СПОРАЗУМЕВАЊЕ 
	Говор тела. Поглед, израз лица, држање тела, гест и кретање, однос вербалне и невербалне комуникације. 

Тумачење визуелних информација. Визуелне карактеристике биљака и животиња, знаци, симболи, униформе, заставе, ношње... Пејзаж, портрет, аутопортрет. 

Слика, текст, звук. Кратки анимирани филмови, рекламе, билборди... Лепо писање – плакат, позивнице, честитке...


	· 
	КОМПОЗИЦИЈА
	Композиција. Дводимензионалне и тродимензионалне композиције, организација композиције, равнотежа. 

Орнамент. Традиционална и савремена употреба орнамената, симетрија.

	· 
	ПРОСТОР
	Облици у простору. Непокретни објекти  у отвореном и затвореном простору (споменици, уметничка дела, експонати...).  Композиција у простору – поставка изложбе, уређење просторије, уређење школе, уређење околине у локалној заједници... Оптичке илузије на дводимензионалној подлози, специјални ефекти на сцени, у филмовима,  игрицама...

Кретање. Покрет и кретање у природи, окружењу и уметничким делима. 


Кључни појмови садржаја: простор, облик, линија, боја, текстура
18. УПУТСТВО ЗА ДИДАКТИЧКО-МЕТОДИЧКО ОСТВАРИВАЊЕ  ПРОГРАМА
Ученици се развијају и уче кроз разноврсне активности и задатке који подстичу радозналост и задовољство у истраживању, експериментисању, размишљању, повезивању, изражавању, стварању, дружењу и сарадњи. 

Кључни појмови су међусобно чврсто повезани и чине конструкцију, основу за развијање програма. Централни појам је простор јер се све што видимо и доживљавамо налази у простору. Из овог појма су изведени остали кључни појмови. У првом разреду их има три: простор – облик, линија; у другом разреду четири: простор – облик, линија, боја; у трећем пет: простор – облик, линија, боја, текстура и од четвртог шест: простор – облик, линија, боја, текстура, светлина. 

Централни појам, простор, указује на то да програм није усмерен на ускостручне садржаје, већ на свет у коме ученик живи и одраста и који треба свесно да опажа, доживљава и истражује из различитих углова. Сви садржаји везани за визуелну уметност (укључујући уметничка остварења из ближе и даље прошлости) у блиској су вези са савременим светом и ученици треба постепено да истражују и откривају те везе.

I. ПЛАНИРАЊЕ НАСТАВЕ И УЧЕЊА

У првој колони табеле дати су исходи који се достижу до краја школске године. Исходи воде ка постепеном развијању компетенција. Достижни су за сваког ученика, у мањој или већој мери. Наставник у току године прати, процењује и подстиче развијање индивидуалних потенцијала сваког ученика. 

У другој колони табеле предложени су називи целина, а у трећој појмови, потпојмови и теме за разговор и истраживање. Нови модел наставе и учења није фокусиран на садржаје. Наставник има слободу да осмисли називе, број и редослед наставних тема и наставних јединица, а у складу с дидактичким принципима и условима у школи. Настава се не планира према структури уџбеника јер ученици не уче лекције по реду, већ истражују уџбеник како би развијали међупредметне компетенције – у зависности од задатка/теме траже одговарајуће визуелне и/или текстуалне податке и информације, повезују их, пореде, стављају у нови контекст, користе их као подстицај за стварање...      

У настави треба да доминирају проблемски задаци који циљају више исхода и међупредметних компетенција. Задаци и активности треба да буду разноврсни и да омогуће сваком ученику да се развија у складу са својим интересовањима, искуством, потребама и потенцијалима. Осим стваралачког рада значајан је и разговор. Наставник планира питања која подстичу ученике на размишљање и развијање креативних идеја (модел подстицајних питања може се видети у програму за други разред). 

II. OСТВАРИВАЊЕ НАСТАВЕ И УЧЕЊА

МАТЕРИЈАЛИ

Материјали, прибор, технике и савремена технологија су средства која се користе у процесу визуелног описмењавања. Наставник кратко објашњава и показује како се припремају, користе, чисте, одлажу или преносе и пружа друге неопходне информације. Одабрани садржаји ове целине интегришу се са садржајима других целина. 

Својства материјала

Ученици треба да добију само кључне информације о својствима материјала које користе. Ако користе употребљену амбалажу, материјале или објекте које су пронашли у природи, потребно је да их, уз помоћ укућана, припреме пре доношења на час (прање, термичка обрада, дезинфиковање асепсолом, алкохолом... у зависности од материјала). У току године самостално припремају лепак или масу за обликовање од материјала који се користе у домаћинству (кукурузно брашно, кукурузни штирак, сода бикарбона, сирће, млеко, со, шећер...). Водене боје могу да направе од истрошених фломастера. Рецепти се могу пронаћи на интернету, наставник бира оне који одговарају узрасту ученика. Важно је и да сви ученици до краја првог циклуса развију навику да заједно распремају и чисте простор по завршетку рада.

Имајући у виду да се технологија материјала развија великом брзином, наставник може да информише ученике о неким иновативним материјалима које користе дизајнери одеће, амбалаже, намештаја... На пример, материјал који се прави од папира и пластике (Paptic), материјал који се прави од рециклиране одеће (варијанта материјала Karta-Pack)... Тродимензионално (3D) штампање и паметни материјали могу да се помену у следећем разреду. 

Подела боја на основне (примарне) и изведене (секундарне) односи се на пигментне боје за сликање. Ученици треба да знају да мешањем две основне боје у односу 1 : 1 неће увек добити тон који су очекивали јер се материјал различитих произвођача разликује. Било би добро да истражују мешање боја тако што ће размењивати прибор/материјал. Није потребно да меморишу називе боја јер школске боје или немају називе или се називи разликују од једног до другог произвођача. Међутим, када почну да користе белу боју, наставник треба да их мотивише да експериментишу. На пример, може да пита: „Како бисте описали ове две боје?“, показујући цинобер и кармин црвену. Затим, да тражи да помешају обе боје с белом и упореде тонове које су добили. Даље ученици сами истражују. Боје трећег реда (терцијарне) објашњавају се у четвртом разреду. Примарне и секундарне боје се повезују с природним и вештачким облицима, емоцијама, утисцима, простором... Наставник објашњава текстуру на најједноставнији начин (изглед површине материјала) иако објашњење неће бити потпуно. Важније је да се ученици не збуне и да искуствено истражују текстуру. Истражује се стварна (физичка) текстура материјала, која има изражене тактилне квалитете, а наставник планира више разноврсних задатака. На пример, ученици могу да компонују лепећи на картон лишће, комадиће чипке, текстил, канап, рафију..., да обложе рад алуминијумском фолијом за домаћинство, пажљиво трљајући тупим врхом оловке или прстима. Уколико немају фолију, могу да премажу рад белом бојом како би се фокусирали само на текстуру. Када вајају у меком материјалу, треба да креирају текстуре плански (глачањем, урезивањем, утискивањем...). Наставник указује на то да понекад физичка текстура највише утиче на утисак о делу, нарочито када је реч о скулптури и дизајну ентеријера (показати примере). Визуелна текстура се још увек не објашњава, али се истражује искуствено – ученици могу да цртају текстуре разноврсним линијама, да осликају папир (разливањем боје, прскањем, дувањем кроз сламчицу...), да користе технике колаж, фротаж, гратаж, суминагаши или ебру.  

Технике 

Наставник на основу сопствене процене у трећем или четвртом разреду објашњава да су акварел боја и папир материјали за ликовно обликовање, а акварел техника начин на који се тај материјал обликује. Ученици могу да испробају сликање акварел бојом на сувом папиру и сликање на влажном папиру. Уобичајено уче гваш технике (влажни нанос, полусуви нанос, испирање, гребање...) пре него што почну да користе темпере, али то није правило. У штампање графика се уводе прављењем импровизованих матрица. Најједноставнија се припрема на употребљеној стиропор (полистирен) тацни за паковање хране. На полеђини тацне цртеж се лако урезује фломастерима, а боја се наноси широком четком или комадићем чврстог картона. Осим оловкама и четкицама било би добро да цртају и импровизованим прибором (згужваним папиром/кесом/фолијом, гранчицама, боровим иглицама...) јер то помаже да „ослободе руку”  и да боље организују композицију. Скулптуре могу да обликују од папира, картона, лакосавитљиве жице, тканине, комбиновањем разноврсних материјала... Затим, од меких материјала: глинамола, школске глине, полимерне глине која се не пече („FIMO AIR“), „магичне глине”  (пенаста глина с гранулама стиропора, кинетичка глина, „Mad Mattr” ...) или масе коју су сами направили. Треба имати у виду следеће. Неке масе се споро суше, па је тешко пренети рад од школе до куће без оштећења. Боље је да не користе пластелин јер се неке врсте уопште не суше, а оне миришљаве садрже алергене. Неке масе не прљају руке и радну површину. Скулптуре се обликују белом масом или масом у боји природних материјала, а која може и да се „патинира”  бојом.

Наставник може да покаже и корисне технике које нису кључне за достизање исхода. На пример, може да демонстрира како се од мараме или комада платна обликује торба/завежљај савијањем и везивањем („фурошики”  техника), како се од омота за бомбоне обликују торбе, футроле..., како се плете прстима, како се обликују корпе од папира, како се савијају оригами фигуре, како се пакују поклони, како се савијају украсне машне, како се праве лампиони, како се праве/декоришу сенила... Ученици могу да вежбају те технике и код куће, али је важно да на часу осмисле или договоре намену тих радова (украс за собу, украс за учионицу/школу, лични предмет, поклон за некога, радови за школски продајни сајам...).  

Ученици упознају неколико уметничких заната које наставник бира у складу с темама и задацима које је планирао, локалном традицијом или интересовањима ученика. Одабрани садржаји се интегришу са одговарајућим садржајима овог и других програма. Учење може да се реализује у одабраном етнографском музеју. Уколико наставник планира радионицу или пројекат који укључује прављење уметничких рукотворина у школи, препорука је да се користи материјал за рециклажу.  

Уметничка рециклажа је важна тема. Наставник може да покаже примере уметничких пројеката у нашој земљи, као што су: „Убаци лименку ‒  доврши скулптуру” , скулптура „Ђубровиште са Великог ратног острва”  (Београд), „Екомрав”  (Суботица), „Птица робот”  (Бор, Београд)... и примере уметничких дела направљених од предмета за рециклажу (на пример, унети у претраживач називе уметничких група: „FigJamStudio” , „Skeleton Sea”  или „Guerra de la Paz”  и имена уметника:Aurora Robson, Subodh Gupta, Moaffak Makhoul или Sean E. Avery).       

Школе које имају средстава и планирају набавку дигиталне технологије треба да имају у виду и ону која одговара настави ликовне културе. На пример, мултимедијална лабораторија „i-Theatre”  произвођача „Edutech”  погодна је за интегрисану наставу српског језика и ликовне културе у првом циклусу. Дигиталне табле за цртање произвођача „Wacom” , као и ајпед таблети (iPadPro) подржавају стваралачки рад. Интерактивна школска табла „SMART Board”  с пројектором (на пример, серија 7000) има вишеструку намену (проучавање ликовног језика, компоновање, лоцирање уметничких дела...). У школама које имају савремену опрему и средства ученици треба да уче о заштити здравља и правилној употреби уређаја, као и о значају сарадње са школама које немају такве услове. У школама које не могу да набаве одговарајућу опрему и средства ученици могу да користе помагала која се једноставно праве. На пример, када се настава одржава у учионицама опште намене које немају одговарајуће столове, ученици могу да направе од картона стони штафелај (унети у претраживач: „DIY cardboard easel” ). „Светлосне столове”  као што је, на пример, APH Light Box наставници могу да направе у сарадњи с родитељима (унети у претраживач: „DIY lighttabletutorials” ).
Све одабране садржаје је потребно повезати с причом о томе како се развијају креативне идеје, односно шта све може подстаћи (мотивисати) визуелне уметнике (и ученике) да стварају. Како би се освестио процес развијања идеја, наставник може да зада ученицима једноставну вежбу – да три пута преобликују исти троугао тако да креирају три различита сложена облика из маште. Вежба може да се понови с другим обликом, мрљом или шаром. Ученици треба да знају и то да савремена технологија утиче на начин изражавања визуелних уметника. Наставник може да покаже један очигледан пример (унети у претраживач име графичког дизајнера: Canion Shijirbat или Шижирбат – финал).

СПОРАЗУМЕВАЊЕ

Циљ учења предложених садржаја је оспособљавање ученика за правилну, учтиву, добронамерну, ефектну и ефикасну комуникацију. 

Говор тела 

Предложене вежбе су фокусиране на невербално изражавање мимиком и телом. Наставник објашњава да се и без говора, лицем и телом, може пренети порука, испричати прича или насликати слика. Као пример може да послужи инсерт наступа мађарске трупе „Attraction” (унети у претраживач: Attraction Shadow Theatre Group). Уколико ученици до трећег разреда нису вежбали пантомиму, треба да почну од читања израза лица и изражавања емоција. Затим, да тумаче и изражавају поруке које шаљемо неким општепознатим (у нашој култури) гестом или држањем тела (стани, крени, приђи, слажем се, нећу, извини и сл.) и неке једноставне радње (чисти метлом, свира...). Ученици који су то већ радили вежбају невербално исказивање неке ситуације (на пример, сусрет два пријатеља, пробирљиви купац и сл.). Важно је да сви ученици буду укључени да би се ослободили треме и несметано развијали креативност, заједништво и међусобно уважавање. Ако је потребно, ученици могу да погледају и неки смешан снимак (на пример, унети у претраживач: Mr. Bean’s Holiday Dance Scene). Наставник повезује одабране вежбе са одговарајућим садржајима овог и других програма (имајући у виду да се програмски циљеви и методика разликују). На пример, може да формира тимове и подели задужења – док неки чланови тима глуме или рецитују, други их прате покретима, мимиком или „специјалним ефектима“ (осветљавају глумце, померају делове сценографије, формирају облик рукама или телима, производе звучне ефекте...).

Тумачење визуелних информација
Тумачење визуелних информација је континуирана активност која се не планира као посебан час, већ као део задатака. Предложени садржаји се односе на тумачење слика независно од додатних информација као што су звук, текст и др. Сваки пут када ученицима покаже неку слику, наставник поставља питање: „Шта ово значи?”, како би се навикли да размишљају о садржају. Наставник прво указује на то да неки облици, боје, шаре и текстура у природи саопштавају неку поруку (показати примере). На пример, тамносиви облаци најављују кишу, тамнија и храпавија кора дрвета указује на север, рогови јелена указују супарнику на његову снагу, када се осећа угрожено једна врста гусенице (Hemeroplanes triptolemus) заузима положај у коме личи на отровну змију. Нека бића комуницирају само визуелно. На пример, карипска гребенска лигња (Sepioteuthis sepioidea) „разговара”  тако што мења боје и шаре. Визуелни знаци у природи омогућuју живим бићима да преживе. Визуелни језик који користе људи је најсложенији – слике користимо и да бисмо нешто продали, забавили друге, изазвали одређене емоције, помогли угроженима, навели друге да размишљају о важним темама... Наставник показује познате знаке које ученици виђају у окружењу, а затим и оне који се често виђају на амбалажама и производима и разговара са ученицима о томе зашто је важно да разумеју те слике. Затим се разговора о сложенијим знацима и симболима (заставе, грбови, амблеми). Садржаји из хералдике усклађују се са узрастом ученика. На пример, наставник може да покаже заставе из целог света и тражи од ученика да процене (без пребројавања) која боја се највише користи на заставама, затим која комбинација боја се најчешће користи, које заставе су сличне, које заставе су сличне нашој, које заставе се битно разликују од осталих... Потребно је да размишљају и о томе како се споразумевамо одећом. Ко и зашто носи униформу, ко дизајнира униформе? Затим, шта је народна ношња, у којим приликама се некада носила, да ли се још увек носи и када, како изгледају ношње њиховог краја... Наставник одређује количину информација о ношњама у зависности од броја етничких група у општини (део може да се планира за следећи разред). Уметничка дела се и даље користе као мотивација за стваралачки рад, али су појачани захтеви који се односе на доживљај и тумачење садржаја. На пример, наставник може да покаже репродукцију слике Шетња. Дама са сунцобраном Клода Монеа да пита ученике шта је приказано, шта мисле да се дешавало пре тренутка који је приказан, а шта после, ученици могу да напишу или да насликају причу према овом делу (или неком другом). Наставник показује неколико значајних дела српске уметности, бирајући она чији је садржај усклађен са сазнајним способностима и предзнањима ученика. Листа музеја се може наћи на адреси: http://muzejirade.com.
Слика, текст, звук

Предложени садржаји омогућују медијско описмењавање. Препорука је да се почне од мултимедијалних садржаја, који су сложенији, али су ближи искуству ученика. Наставник може да укаже на то да рекламе на телевизији и на интернету, билборди, брендирана аутобуска стајалишта, кратки анимирани филмови... најчешће нису намењени деци или нису увек добронамерни. Међутим, превише разговора о негативним странама савремене медијске културе може бити контрапродуктивно или без икаквог ефекта, па је боље да се фокус помери на позитивне аспекте. На пример, наставник може да прикаже снимак „Waka Waka” , флешмоб који се одржао у Холандији с циљем да се прикупи помоћ за Кенију. Затим, да тражи од ученика да се распитају коме је најпотребнија помоћ у њиховој општини, у каквој акцији би могли да учествују да би помогли... Већина квалитетних кратких анимираних филмова не одговара узрасту ученика, али поједини могу послужити као увод у васпитне теме (на пример, Пиксаров „For The Birds“ или серија „Minuscule“ или „Tuurngait“, дипломски рад студената из Арла). Када је реч о маркетингу, као пример могу да послуже рекламе „The Power Of Teamwork” , белгијске компаније „Линија”  (De Lijn), билборд који рекламира млеко произвођача „Anando”  (у Индији), а у нашој земљи билборд који рекламира манчмелоу, агенције „Ovation BBDO” . Савремени билборди и рекламни панои могу да  користе свим грађанима. У нашој земљи је развијен систем паметних клупа и аутобуских стајалишта која се напајају соларном енергијом и имају више функција („PETROSOLAR” ), а тим научника из Перуа развија билборде који пречишћавају ваздух у градовима. Ученици треба да разговарају о порукама, оригиналности и доживљају приказаних примера. Наставник указује на то да визуелни уметници креирају мултимедијалне садржаје тимски. Није предвиђено да ученици уче о фазама продукције у првом циклусу, важније је да развијају креативност тако што ће се трудити да дизајнирају карактере (осмисле изглед и особине јунака). Најлакше је да нацртају јунака у боји (јунак може да буде фантастично биће, човек, животиња, биљка, предмет...). Наставник може да помогне питањима: Како се зове? Како се креће? Шта је на твом јунаку посебно, по чему се истиче? Да ли је добар или лош? Шта воли да једе? (Ученици записују најважније особине на маргини поред цртежа.) Јунак се затим смешта у неку причу или рекламу.

Плакат је мање сложена форма оглашавања и ученици могу да га раде више пута у току године уколико постоји потреба. Основна карактеристика плаката је да на већем формату папира садржи саопштење за јавност, а школски плакати могу да садрже само интерна обавештења (на пример, обавештење о школској забави), образовне (на пример, азбуку/абецеду) или васпитне садржаје (на пример, правила понашања). Наставник и ученици се договарају шта ће саопштити, да ли ће плакат садржати само текст или текст и слику, да ли ће се реализовати као одељењски рад (један плакат) или рад више тимова (више плаката), која техника/технике ће се користити и на ком формату (уобичајени формат за школу је 100 x 70 cm, али то није правило). Ученицима не треба постављати превише захтева везаних за ликовно-графичко обликовање плаката (захтеви ће се постепено повећавати у старијим разредима). Лепо писање се примењује на часу када се раде плакати, честитке, позивнице... Сви ученици могу да дизајнирају слова свог имена, било којом техником. Заинтересовани ученици могу да вежбају код куће калиграфско писање једног или неколико слова договореног словолика (фонта), на формату А4, А5 или А6, користећи фломастере широког равног врха.  

КОМПОЗИЦИЈА

У овој целини су груписани садржаји везани за организацију композиције.
Композиција

Ученици треба да знају да је ликовна композиција целина коју је створио уметник и да се делови композиције називају ликовни елементи (ученици су упознати са обликом, линијом, бојом и текстуром). Уколико сами затраже додатна објашњења, наставник пружа она најједноставнија. На пример, текстура листа није ликовни елемент јер лист није створио уметник, већ природа. Али, ако осушени лист залепимо на ликовни рад, његова текстура ће постати део композиције (ликовни елемент). Наставник не објашњава врсте композиција и принципе компоновања, али разговара са ученицима о уметничким делима и ученичким радовима (који елементи су слични, а који потпуно различити, шта се највише истиче, шта се понавља...). Током године прати како ученик напредује, да ли увек распоређује елементе на исти начин, да ли црта мање фигуре и оставља превише празног простора на папиру, да ли су фигуре у предњем и задњем плану истих димензија... Наставник не исправља ученике и не објашњава однос простора и композиције, перспективу, скраћења, димензије и планове, већ прилагођава задатке и активности како би подстакао напредовање свих ученика. На пример, може да зада ученицима да заједно или у тимовима цртају на већем формату папира или кредама у боји у школском дворишту. Сликање аутопортрета, градског и сеоског пејзажа, цртање четком и бојом (без употребе оловке) на различитим форматима папира, компоновање само бојом, распоређивање разноврсних облика колаж техником... помаже да ученици боље организују елементе. Равнотежа се објашњава као баланс на примерима из свакодневног живота (клацкалица, стајање на једној нози...), а ученици проналазе тежиште тела искуствено, док обликују или конструишу тродимензионалне радове. Организација композиције се примењује у свим задацима и повезује са осталим садржајима овог програма.

Орнамент
У току године наставник планира најмање два задатка. Један задатак је везан за наслеђе – ученици на мањем формату папира прецизно цртају орнамент за вез, чипку, филигран, ћилим, чарапе, прекривач... Могу да користе милиметарски папир или папир на квадратиће, лењир, шестар, паус -папир, јер треба да воде рачуна о томе да шара буде симетрична. Пре него што осмисле орнамент, потребно је да одреде за који предмет/објекат је намењен. Орнаменте могу да раде и када обликују празничне украсе. Овај задатак/задаци интегрише се са садржајима других програма. Други задатак је дизајн орнамента за било који предмет који користе (патике, мајица, обележивач за књиге, шнала за косу, шоља...), а на који могу да пренесу нацрт одговарајућим перманентним маркерима (уз помоћ старијих). Или, могу да дизајнирају предмет/објекат украшен орнаментом (орман, столица, камион, воз, капут, торба, саксија...) било којом техником коју сами одаберу. Као подстицај наставник може да покаже фотографије, на пример, аутомобила украшених орнаментима (унети у претраживач: „vochol” ). Други задатак се везује за развијање креативних идеја. 

ПРОСТОР

Предложени садржаји везани су за истраживање и обликовање простора. 

Облици у простору

Ученици треба да разговарају о отвореном и затвореном простору у којем су изложена уметничка дела, колико је значајно да прилаз уметничком делу буде уређен, да дело буде осветљено на одговарајући начин, да буде постављено на одговарајуће место, да буде заштићено ако је потребно... Било би добро да наставник припреми фотографије различитих простора (плажа, њива, воћњак, шума, депонија, градски трг, улица, парк, пијаца, учионица...) и слику познатог споменика (изрезану по контурној линији), да тражи од ученика да „поставе”  споменик у сваки од тих простора и процене како се мења утисак о споменику у зависности од окружења. Исто може да се уради са уметничким сликама и музејским експонатима. Наставник подстиче ученике да на креативан и ефектан начин изложе своје радове. Може да покаже један пример (качење штипаљкама или излагање на спојеним картонским кутијама у виду „тотема”  или формирање „фриза” ...), ученици се надовезују предлозима.

Наставник бира примере, задатке и активности везане за оптичке илузије (планирајући део и за следећи разред). На пример, добри примери симетрије су Ешерови радови (унети у претраживач: www.mcescher.com/gallery/symmetry/), за вежбе опажања добри примери су (одабрани) радови Олега Шупљака (Oleg Shuplyak), за илузије на фасадама зграда и у ентеријеру очигледан пример су радови Леандра Ерлиха (Leandro Erlich), а већи избор се може наћи на интернету (унети у претраживач: „optical illusions” ). Оп-арт на равној подлози ствара илузије кретања и илузије испупчених и удубљених објеката. Наставник указује и на то да у свету, а и у нашој земљи, постоје музеји илузија. Ученици могу да раде једноставне оптичке илузије (на пример, оп-арт вртешке) или сложени школски пројекат: да обликују сценски простор користећи ЛЕД траке, фолије, огледала, декор изрезан од лепенке... Идеје за сценски дизајн могу се пронаћи на интернету (на пример, унети у претраживач: Alice in Wonderland scenic design).  
Кретање

Приказивање покрета и кретања је садржај који се реализује током целе године у оквиру различитих задатака и активности. Аналитичко посматрање покрета и кретања се у најмањој мери вежба на примерима уметничких дела, и то само на очигледним и једноставним. На пример, наставник може да покаже неколико пејзажа Саве Шумановића, а да ученици уоче да ли неке од приказаних облика покреће ветар, затим, дело Под јабуком (Гружанка са дететом) Ђорђа Крстића, на којој треба да уоче и протумаче покрете мајке и детета... Вежбе опажања су делотворније када ученици свесно обраћају пажњу на покрете и начин кретања у простору у коме се налазе. Наставник их упућује да и ван наставе посматрају кретање (како се њишу гране, како ветар покреће суво лишће на тлу, како пада киша... ). У првом циклусу ученици углавном компонују на основу памћења покрета и кретања, али напредни ученици могу да раде и по природи (моделу).

Ученици могу да креирају кинетичке скулптуре (уколико то нису радили у претходном разреду). Када раде перформанс, могу да користе провидну фолију или старе чаршаве и ЛЕД батеријске лампе (одабрати најјефтиније) стварајући композиције светла и сенке (наставник снима перформанс).
III. ПРАЋЕЊЕ И ВРЕДНОВАЊЕ НАСТАВЕ И УЧЕЊА

На почетку сваког задатка/активности наставник кратко информише ученике шта ће учити и зашто то уче. То је нарочито важно зато што се учење одвија кроз игролике, забавне задатке и активности, па се може десити да ученици не обрате пажњу на процес учења и стварања. По завршетку рада излажу се сви радови како би ученици могли да пореде решења и уче једни од других. 

Самопроцена радова је вербална или писана. Наставник тражи од ученика да усмено опишу свој рад или да напишу нешто о њему. Уколико наставник процени да су ученици спремни, може да користи прилагођену методу 3, 2, 1. У интегрисаној настави ученици на листићу пишу: 3 ствари које сам научио/научила на часу, 2 примера која илуструју то што сам научио/научила и 1 ствар која ми није јасна или питање које бих поставио/поставила. Када се ученици ликовно изражавају, могу да напишу: 3 ствари о којима сам размишљао/размишљала током рада; 2 ствари које ми се свиђају на мом раду и 1 ствар коју бих променио/променила или бих урадио/урадила другачије. На листић се уписују име, презиме и назив рада (може и датум), а листић се лепи на полеђину рада или се чува у блоку. Ученици не треба да наводе више од једне нејасноће или грешке, ни у случају када им ништа није јасно или сматрају да је рад упропашћен. Издвајање само једне нејасноће или грешке постепено оспособљава ученике да идентификују најважнији пропуст и да се фокусирају на његово уклањање. Листићи за самопроцену дају наставнику потпунију слику о напредовању ученика. 

Могући елементи за процењивање напредовања и оцењивање постигнућа су: 

· однос према раду (ученик је припремљен за час, одговорно користи материјал, прибор и алатке, одржава прибор и радни простор...);

· однос према себи (поставља питања, труди се, учи на грешкама, самосталан је у индивидуалном раду, истрајан је...);

· однос према другима (поштује договорена правила понашања, спреман је да помогне и да сарађује, уважава туђе радове, начин размишљања, доживљавања, опажања...);

· разумевање (разуме задатак, разуме појмове, разуме процес, разуме визуелне информације...);

· повезивање (повезује и пореди познате и нове информације, људе, места, догађаје, идеје, дела...);

· оригиналност (оригиналан је у односу на туђе радове, оригиналан је у односу на своје претходне радове...);

· вербално изражавање (учтиво комуницира, кратко и јасно образлаже свој рад, замисао, утисак, опажање, емоције...);

· употреба техника (примењује одговарајући процес, контролише однос воде и боје, бира подлогу у односу на технику, бира материјал и технику у односу на идеју).
Елементи могу и другачије да се формулишу. Бирају се према типу ликовног задатка и циљевима задатка.

ПОШТОВАНЕ КОЛЕГЕ, СЛЕДЕЋИ МАТЕРИЈАЛ НАЛАЗИ СЕ У ПОСЕБНИМ ФОЛДЕРИМА:
19. ПРЕДЛОГ ГЛОБАЛНОГ ПЛАНА РАДА НАСТАВНИКА
20. ПРЕДЛОЗИ МЕСЕЧНИХ (ОПЕРАТИВНИХ) ПЛАНОВА 
21. ПРЕДЛОЗИ ДНЕВНИХ ПРИПРЕМА 

